शिवसेना नेताओं के फोन टैप कराना सही : पाटिल  
पाटिल ने इस सप्ताह पुणे बंद से पहले शिवसेना के दो नेताओं के बीच टेलीफोन बातचीत को टैप करने वाले पुलिस अधिकारियों का बचाव किया।
महाराष्ट्र के गृहमंत्री आरआर पाटिल ने इस सप्ताह पुणे बंद से पहले शिवसेना के दो नेताओं के बीच टेलीफोन बातचीत को टैप करने वाले पुलिस अधिकारियों का शुक्रवार को बचाव किया।  पाटिल ने कहा, फोन टैपिंग राजनीतिक रूप से प्रेरित नहीं थी। फोन टैपिंग का निर्णय स्थानीय पुलिस द्वारा कानून व्यवस्था बनाये रखने के लिए किया गया था। पुलिस ने इस मामले में तटस्थ रहते हुए काम किया। सेना की पार्षद नीलम गोख्रे और शिवसेना के कार्यकारी अध्यक्ष उद्धव ठाकरे के व्यक्तिगत सलाहकार मिलिंद नार्वेकर के खिलाफ भारतीय दंड संहिता की धारा 153 और 120 के तहत मामला दर्ज किया है। पुलिस ने दोनों के ऊपर यह धाराएं लगाने के लिए दोनों के बीच हुई उस बातचीत को आधार बनाया जिसमें दोनों कथित रूप से बंद के दौरान शहर की बसों को क्षतिग्रस्त करने और सामान्य जनजीवन को बाधित करने की योजना बना रहे थे।